Андрея Илиев
Бръснене води до скандал

chitanka.info

Дъщерята се разведе и сега живее при нас. Аз и жената в хола, тя и внучката Поли в спалнята. Идилия, както се казва.

Бръсна се. Не че ще ходя някъде — просто навик. Естествено, Поли е на една ръка разстояние от мен и се упражнява в задаването на въпроси. Забравих да кажа — тя е на четири годинки.

— Дядо?

— Да.

— Дядо, ти какво правиш?

— Бръсна се.

— Защо?

— Да не те бода по бузките, когато те целувам.

За миг се замисля. Е, прие го за основателно.

— Ти бръснеш ли се? — закачам я аз.

— Нее.

— Кой друг се бръсне? — опитвам се да развия мисленето й.

Трябва да спомене баща си — само от месец е тук. Обаче тя ме тушира от раз.

— Мама.

— Сигурна ли си? — засмивам се с превъзходство аз.

— Да.

— Че какво ще си бръсне тя?

Поли мачка дълбокомислено полите на рокличката си и изтърсва:

— Писенцето си.

И докато аз се радвам, че лицето ми е покрито с пяна и няма да се види, че съм почервенял като рак, тя посочи самобръсначката в ръката ми и добави:

— С това…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.